Ouers, kinders in Uber gekaap | Netwerk24
Deur Jana Breytenbach 16 Julie 2019 18:11
Die Caltex-vulstasie waar die kapers die pa van die gekaapte gesin se bankkaart gebruik het om geld te trek. Foto: Google
Gedurende die nagmerrie-rit het een van die kapers sy wapen op een van die kinders gerig.
Op Netwerk24 se vraag aan die Uber-maatskappy of die bestuurder (’n vrou) ’n poging aangewend het om die app se noodknoppie vir noodgevalle te druk, het ’n woordvoerder gesê dié inligting kan nie bekend gemaak word nie.
“Misdaad is ’n werklikheid in Suid-Afrika en ons moet op die wetstoepassers vertrou om die ondersoek te dryf,” lui ’n verklaring wat Uber uitgereik het.
Die gesin, wat anoniem wil bly uit vrees vir hul lewens, het Vrydagaand ’n geselligheid naby die stadsaal in Stellenbosch bygewoon.
Die pa het omstreeks 22:00 ’n Uber-taxi bestel en saam met sy vrou en twee kinders gewag. Volgens die Uber-app moes ’n grys Toyota Avanza hulle kom oplaai.
Volgens die pa het die motor opgedaag en hulle het ingeklim. Hy het gesê ’n mens let gewoonlik op na die tipe motor waarvoor jy wag en nie die nommerplaat nie, en hy het dus nie opgemerk dat daar nie nommerplate aan die voertuig was nie.
Die feit dat die bestuurder ’n vrou was, het hom ook gerus laat voel.
Ek het vir hulle alles gegee, ons selfone en bankkaarte, maar ek het vir hulle gesê ons het nie daardie geld in ons rekeninge nie.
Kort nadat die Uber-taxi hulle opgelaai het, het die bestuurder glo stadiger ry, waarna twee gewapende mans skielik op die voertuig afgestorm het.
Die pa het voor langs die bestuurder gesit en die twee verdagtes het aan weerskante van sy vrou en kinders op die agtersitplek ingeklim.
Albei was vermoedelik met 9 mm-pistole gewapen en een het ook ’n kombuismes gehad. Hul gesigte was nie bedek nie.
Hulle het die ouers gedreig en in ’n stadium ’n vuurwapen op een van die kinders se skouer gerig en gedreig dat as hulle nie ophou skree nie, sal hulle een van die kinders vat. Een van die mans het sy hand oor een van die kinders se mond gedruk en die ander het ’n vuurwapen op die vrou se kop gerig.
Volgens die pa het die twee mans verskriklik op hulle gevloek en geskree, en R50 000 geëis.
“Ek het vir hulle alles gegee, ons selfone en bankkaarte, maar ek het vir hulle gesê ons het nie daardie geld in ons rekeninge nie,” sê die pa.
Meer oor: Stellenbosch | Kaping | Trauma | Misdaad | Vuurwapen